Poticaji za kupnju eko vozila razgrabljeni su u dan i pol zbog čega Fondu za zaštitu okoliša i energetsku učinkovitost nije preostalo ništa drugo nego natječaj privremeno obustaviti

Od ove srijede, 25.4.2018., ponovno su krenuli poticaji za građane za kupnju eko vozila. Kako se pokazalo interes za ekološkim vozilima u Hrvatskoj je vrlo velik. Naime, javni poziv za sufinanciranje nabave eko vozila je zatvoren za dan i pol jer je ponestalo novca.

Podsjetimo, građanima je na raspolaganju bilo 12 milijuna kuna, a kroz par tjedana 13 milijuna kuna bit će osigurano i za tvrtke koje žele obnoviti svoj vozni park s ekološkim vozilima. Ovisno o odabranom vozilu građanima je na raspolaganju bilo između 5.000 i 80.000 kuna.

U srijedu, 25. travnja u 10 sati otvoren je javni poziv za sufinanciranje nabave eko vozila, a već je idući dan, 26. travnja u 15 sati zatvoren, zbog dovoljno pristiglih zahtjeva u okviru raspoloživog iznosa.

Kako javljaju iz Fonda, do tada su već bili primili više od 1.000 prijava. Kako se pokazalo jedna trećina zahtjeva se odnosi na električna vozila, a veliki interes vlada i za električnim biciklima i skuterima. Manji dio građana zainteresiran je i za kupnju hibridnih plug-in vozila.

Direktor Fonda za zaštitu okoliša i energetsku učinkovitost Dubravko Ponoš navodi kako će točne statistike imati za koji dan kada se obrade svi primljeni zahtjevi.

Da ovaj javni poziv za sufinanciranje nabave eko vozila nije bio i zadnji vlak za građane potvrdio je i ministar zaštite okoliša i energetike Tomislav Ćorić kazavši kako je nacrtom 4. nacionalnog akcijskog plana energetske učinkovitosti za poticanje čistijeg transporta do 2020. godine planirano 115,5 milijuna kuna tako da građani i u narednim godinama mogu očekivati poticaje Fonda za eko vozila.